جدوان

لمختار جدوان لمعروف بجدوان ولاً الشاب جدوان (تولد فالرباط ف 1967) كان مغنًي مغريبي د الشعبي عتازل ف 2008 وبدا تيدير الدعوة لإسلامية.

 حياتو 
تولد لمختار جدوان ف 1967 فالرباط وكبر فأسرة فنية، كان كل واحد من خُوتو التلاتة عندو مجموعة موسيقية ديالو، وكانو كلًهم كيتدرًبو فالدار. كبر لمختار فهاد لجو وكان تيسمع لبزاف د لمغنًيين منهم ناس لغيوان وجيل جيلالة ومحمد لمراكشي ومحمد بنعمر الزياني.

بدا جدوان لمسيرة ديالو ف لغنا ف 1987 وخرًج أول ألبوم مع لمجموعة ديالو و كانت سميتو: أنا لمسيكينة. من ديك لوقت بانلو باللًي حياتو أتكون ف لموسيقى و وقف قرايتو ف لعام التاني د لجامعة. من بعد دخل للمعهد لموسيقي ديال الرباط و بدا تيخرج أغاني جداد مع لفرقة ديالو اللي كانت سميتها "أوركيسطرا جدوان". تعرف بزاف ف لمغريب و ولا تيشارك ف لمهرجانات و لعراسات، و غنا ب بزاف د اللهجات باش يبيًن التنوع د الثقافة د لمغريب كامل.

جدوان كان معروف باللي كان دياني، ومشا للحج جوج مرات ف 1992 و 1993، وواعد راسو باش يعتازل ملًي يوصل ل 40 عام. و نيت، ف 2008 عتازل لموسيقا و مابقاش تيغني. من ديك الساعة ولاً لمختار جدوان مقرئ ديال لقرآن فبزاف د الجوامع وداعية تيشارك فبزاف د لمناسبات الدًينية.

 لأغاني ديالو 
جدوان عندو بزاف د لأغاني لمعروفة عند لجمهور لمفريبي، منها بحال دابا:
 خليتيني نساين
 لالة العروسة
 شكون كان ليا سباب
 شهدو عليه
 مول الطاكسي
 شوف بنات اليوم
 أبابا وايا بابا

 مصادر 

تصنيف:بيوغرافيا د رجال
تصنيف:مغني مغريبي
تصنيف:شعبي
تصنيف:زيادة 1967
تصنيف:ناس حيين
تصنيف:مقالات فيها مصدر و 3000 بايت
تصنيف:ناس تزادو ف الرباط
تصنيف:ناس د الرباط